b'\n_START_ARTICLE_\nNecronomicon\n_START_PARAGRAPH_\nNecronomicon on kauhukirjailija H. P. Lovecraftin Cthulhu-kertomuksista per\xc3\xa4isin oleva kuvitteellinen grimoire eli kirja, joka sis\xc3\xa4lt\xc3\xa4\xc3\xa4 loitsuja ja tietoa yliluonnollisista voimista. Necronomiconin sis\xc3\xa4lt\xc3\xb6\xc3\xa4 Lovecraft ei koskaan kuvannut tarkasti, mutta listaa sen "kauheiden ja kiellettyjen kirjojen" joukkoon. Lovecraft mainitsi kirjan ensimm\xc3\xa4ist\xc3\xa4 kertaa vuonna 1922 kirjoitetussa ja vuonna 1924 julkaistussa The Hound -novellissa. Kirjan kuvitteelliseen tekij\xc3\xa4\xc3\xa4n Abdul Alhazrediin h\xc3\xa4n oli viitannut jo vuotta aiemmin novellissaan Nimet\xc3\xb6n kaupunki (The Nameless City). My\xc3\xb6hemmin muutkin Cthulhu-mytologian kirjoittajat ovat maininneet Necronomiconin teksteiss\xc3\xa4\xc3\xa4n. Merkitt\xc3\xa4vin heist\xc3\xa4 lienee kirjan kuvitteellista historiaa laajentanut August Derleth._NEWLINE_Maineensa vuoksi Necronomicon on esiintynyt usein my\xc3\xb6s Cthulhu-mytologian ulkopuolisissa kauhuteoksissa, kuten Sam Raimin Evil Dead -elokuvatrilogiassa. Lovecraftin kuoleman j\xc3\xa4lkeen on lis\xc3\xa4ksi kirjoitettu useita Necronomicon-nimisi\xc3\xa4 teoksia, jotka ovat olevinaan Lovecraftin mainitsema kirja.\n_START_SECTION_\nSynty\n_START_PARAGRAPH_\nNimi "Necronomicon" tuli Lovecraftin mieleen unessa. Nimi Necronomicon tarkoittaa "kuolleiden lain kuvaa" (necro\xe2\x80\x93nom\xe2\x80\x93icon: nekros - \xce\xbd\xce\xb5\xce\xba\xcf\x81\xcf\x8c\xcf\x82 ["kuollut"], nomos - \xce\xbd\xcf\x8c\xce\xbc\xce\xbf\xcf\x82 ["laki"], eikon - \xce\xb5\xce\xb9\xce\xba\xcf\x8e\xce\xbd ["kuva"]), vaikka se usein k\xc3\xa4\xc3\xa4nnet\xc3\xa4\xc3\xa4nkin "kuolleiden nimien kirjaksi". Nimen nom-osan voidaan tulkita olevan my\xc3\xb6s nemo (\xce\xbd\xce\xb5\xce\xbc\xce\xbf) jolloin nimi tarkoittaisi yksinkertaisesti "Koskien kuolleita"._NEWLINE_Lovecraftilta kysyttiin usein oliko Necronomicon oikeasti olemassa. 29. hein\xc3\xa4kuuta 1936 h\xc3\xa4n kommentoi kirjan olemassaoloa seuraavasti:_NEWLINE_\xc2\xbbNyt, mit\xc3\xa4 tulee "kauheisiin ja kiellettyihin kirjoihin" \xe2\x80\x93 minun t\xc3\xa4ytyy sanoa ett\xc3\xa4 useimmat niist\xc3\xa4 ovat puhtaasti kuvitteellisia. Abdul Alhazredia tai Necronomiconia ei koskaan ole ollut, sill\xc3\xa4 olen keksinyt n\xc3\xa4m\xc3\xa4 nimet itse. Robert Bloch kehitteli ajatuksen Ludvig Prinnist\xc3\xa4 ja h\xc3\xa4nen De Vermiis Mysteriis -kirjastaan, kun taas Eibonin kirja on Clark Ashton Smithin keksint\xc3\xb6\xc3\xa4. Robert E. Howard on vastuussa Friedrich von Junztista ja h\xc3\xa4nen Unaussprechlichen Kultenistaan..._NEWLINE_ Koska vakavissaan kirjoitettuja, pimeytt\xc3\xa4, okkultismia ja yliluonnollisuutta ylip\xc3\xa4\xc3\xa4ns\xc3\xa4 k\xc3\xa4sittelevi\xc3\xa4 kirjoja ei todellisuudessa ole montakaan, on hauskempi keksi\xc3\xa4 itse myyttisi\xc3\xa4 teoksia, kuten Necronomicon ja Eibonin kirja.\xc2\xbb_NEWLINE_(H. P. Lovecraft)\n_START_SECTION_\nTodelliset Necronomiconit\n_START_PARAGRAPH_\nOn olemassa useita Lovecraftin innoittamia 1900-luvulla kirjoitettuja Necronomiconeja. Tunnetuin niist\xc3\xa4 on Simon-salanimen toimittama ja oletettavasti my\xc3\xb6s laatima Necronomicon, joka tunnetaan usein nimell\xc3\xa4 Simonin Necronomicon. Kirjan julkaisi ensin Schlangekraft 1977 ja uudistettuna laitoksena Avon 1980. Kirja sis\xc3\xa4lt\xc3\xa4\xc3\xa4 Cthulhu-mytologiaan liittyv\xc3\xa4\xc3\xa4 aineistoa ja yrityksi\xc3\xa4 sitoa sit\xc3\xa4 mesopotamialaiseen mytologiaan. On olemassa my\xc3\xb6s muita kirjana julkaistuja Necronomiconeja. Internetist\xc3\xa4 erilaisia Necronomiconeja on l\xc3\xb6ydett\xc3\xa4viss\xc3\xa4 viel\xc3\xa4 lis\xc3\xa4\xc3\xa4. Jotkut ovat erehtyneet luulemaan, ett\xc3\xa4 Lovecraftin kuvailema Necronomicon on todella olemassa, ja ett\xc3\xa4 Lovecraft-harrastajien kirjoittamat Necronomiconit on todella kirjoitettu Arabiassa 700-luvulla.'